
Comisia pentru buget,

finanţe şi bănci

Bucureşti,   05.02.2003 

Nr. 606

asupra propunerii legislative privind creşterea cuantumului pensiei tuturor pensionarilor agricoli la nivelul venitului minim garantat, stabilit prin Legea nr. 416/2001

AVIZ

Cu adresa nr. 454 din 12 decembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind creşterea cuantumului pensiei tuturor pensionarilor agricoli la nivelul venitului minim garantat, stabilit prin Legea nr. 416/2001.

In urma examinării, în şedinţa din data de 05.02.2003, Comisia, cu unanimitate de voturi, a hotărât respingerea din următoarele considerente:

Potrivit  art. 137 alin. (5) din Constituţia României, “ nici o cheltuială bugetară nu poate fi aprobată fără stabilirea sursei de finanţare”. În acest sens, art. 15 alin. (1) din Legea nr. 500/2002 privind finanţele publice, prevede că atunci când, în cursul execuţiei bugetare, se fac propuneri de elaborare a unor acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare acoperiri golului de venituri sau sporului de cheltuieli.

Prin programul de Guvernare pe perioada 2001 – 2004 s-a stabilit că până în anul 2004 pensiile agricultorilor să fie majorate cu 100%. Toate măsurile întreprinse până în prezent, precum şi cele care urmează, indexări şi recorelări, au în vedere realizarea acestui angajament.

Armonizarea legislaţiei naţioanle cu acquis-ul comunitar în domeniul sistemelor de pensii se realizează prin Legea nr. 19/2000 privind sistemul de pensii şi alte drepturi de asigurări sociale.
PREŞEDINTE,

Prof. dr. Florin Georgescu
SECRETAR,

Dr. Daniel Ionescu

